บลจ.บัวหลวงบริหารเงินส่วนกลางคอนโด
บลจ.บัวหลวง ประเดิมบริหารเงินส่วนกลางโครงการ “ดิ เอ็นเนอร์จี้ หัวหิน” คอนโดพร้อมอยู่ มูลค่ากองทุน 630 ล้านบาท
8 ธ.ค. 2554

บลจ.บัวหลวง ประเดิมบริหารเงินส่วนกลางโครงการ “ดิ เอ็นเนอร์จี้ หัวหิน” คอนโดพร้อมอยู่ มูลค่ากองทุน 630 ล้านบาท
นายหรรสา  สุสายัณห์ กรรมการผู้จัดการ กลุ่มธุรกิจกองทุนสำรองเลี้ยงชีพและกองทุนส่วนบุคคล  บริษัทหลักทรัพย์จัดการกองทุนรวม (บลจ.) บัวหลวง  เปิดเผยว่า  บลจ.บัวหลวงได้เป็นผู้บริหารเงินส่วนกลางของโครงการ ดิ เอ็นเนอร์จี้ หัวหิน ซึ่งเป็นคอนโดมิเนียมพร้อมอยู่ติดทะเล ถือเป็นการเปิดตลาดบริหารเงินส่วนกลางของโครงการคอนโดมิเนียม ซึ่งยังไม่มีบลจ.ใดทำสำหรับเงินส่วนกลางที่จะบริหารจัดการประกอบด้วยเงินกองทุนจำนวนประมาณ 630 ล้านบาท  ซึ่งส่วนหนึ่งมาจากเงินส่วนกลางที่เจ้าของห้องชุดจ่ายปีแรกครั้งเดียว รวมเงินกองทุนที่เจ้าของห้องชุดชำระเพียงครั้งเดียวในวันโอนกรรมสิทธิ์ห้องชุด และอีกส่วนหนึ่งมาจากเงินของ บริษัทบ้านราชประสงค์ที่จะสมทบให้แก่นิติบุคคลอาคารชุดตามพื้นที่ห้องชุดทั้งหมด เพื่อนำไปจัดตั้งเป็นเงินกองทุนของนิติบุคคลอาคารชุด
“เราเข้ามาบริหารจัดการการลงทุน เพื่อให้เกิดผลตอบแทนครอบคลุมค่าใช้จ่ายส่วนกลางในแต่ละปี และอาจเก็บสะสมไว้เป็นเงินทุนเพิ่มเติม โดยหลักในการบริหารเราจะมุ่งให้ได้ผลตอบแทนที่ดีในระยะยาว ด้วยการผสมผสานการลงทุนในสินทรัพย์ประเภทต่างๆ เช่น พันธบัตรรัฐบาล ตราสารการเงินที่ออกโดยสถาบันการเงินและบริษัทที่มีความมั่นคงสูง ตลอดจนหุ้นพื้นฐานที่มีปันผลดี ” นายหรรสา กล่าว
อย่างไรก็ตามในกรณีที่การลงทุนหาผลตอบแทนไม่ครอบคลุมค่าใช้จ่ายส่วนกลางในแต่ละปี ทางบริษัท บ้านราชประสงค์จะสมทบเงินเพิ่มให้